বানতলা চর্মনগরীর একটি ট্যানারির সেপটিক ট্যাঙ্ক পরিষ্কার করতে গিয়ে বিষাক্ত গ্যাসে শ্বাসরোধ হয়ে মারা গেলেন তিন শ্রমিক। তার পরেই মৃত্যুর দায় নিয়ে চাপানউতোর শুরু হয়েছে শাসকদলের অন্দরে। নাম জড়িয়েছে রাজ্যের দমকল মন্ত্রী জাভেদ খানের ছেলে ইমরানের।
পুলিশ সূত্রের খবর, সোমবার সকাল সাড়ে ৬টা নাগাদ চর্মনগরীর ‘ল্যাব্বাইক ইন্টারন্যাশনাল ট্যানারি’র একটি সেপটিক ট্যাঙ্ক পরিষ্কার করতে নেমেছিলেন অমিয় প্রামাণিক, অশোক মণ্ডল, চণ্ডী প্রামাণিক-সহ কয়েকজন শ্রমিক। সময় পেরিয়ে গেলেও তাঁদের সাড়াশব্দ মেলেনি। এরপর বাকি শ্রমিকেরা সেপটিক ট্যাঙ্ক থেকে তাঁদের উদ্ধার করে ন্যাশনাল মেডিক্যাল কলেজ ও হাসপাতালে নিয়ে যান। সেখানে ওই তিনজনকে মৃত ঘোষণা করেন চিকিৎসকেরা। দু’জন হাসপাতালে ভর্তি। শ্রমিকদের অভিযোগ, তাঁদের সুরক্ষার কোনও ব্যবস্থা থাকে না ট্যানারিগুলিতে। ওই ট্যানারির মালিক বা কর্তৃপক্ষের কাউকে ঘটনাস্থলে দেখা যায়নি এদিন। পুলিশ অবশ্য স্বতঃপ্রণোদিত হয়ে একটি অস্বাভাবিক মৃত্যুর মামলা দায়ের করেছে।
তৃণমূল পরিচালিত তাড়দহ গ্রাম পঞ্চায়েতের প্রধান বিশ্বজিৎ মণ্ডল ‘কলকাতা লেদার কমপ্লেক্স ট্যানারি অ্যাসোসিয়েশনে’র সম্পাদক ইমরানের বিরুদ্ধে আঙুল তুলেছেন। বিশ্বজিতের অভিযোগ, ‘‘সমস্যা সম্পর্কে ট্যানারি অ্যাসোসিয়েশনকে বারবার জানিয়ে মিলেছে হুমকি।’’ ইমরানদের বিরুদ্ধে দক্ষিণ ২৪ পরগনা জেলা সভাপতি শোভন চট্টোপাধ্যায়ের কাছে নালিশ জানানোর কথা ভাবছেন বিশ্বজিৎ-সহ তাড়দহ পঞ্চায়েতের তৃণমূল সদস্যদের একাংশ। যদিও অভিযোগ অস্বীকার করে ইমরান বলেন, ‘‘মন্ত্রী পুত্র বলেই নোংরা চক্রান্ত করা হয়েছে। কারখানার অভ্যন্তরীণ বিষয় দেখার দায়িত্ব আমাদের নয়।’’ চর্মনগরীর শ্রমিক ইউনিয়নের সভাপতি জাভেদ বলেন, ‘‘ক্ষতিপূরণ দাবি করেছি। শ্রমিকের সুরক্ষার দাবিতে সকলের সঙ্গেই কথা বলব।’’
এদিন মৃত শ্রমিকদের বাড়িতে গিয়ে ট্যানারির মালিককে গ্রেফতারের দাবি তুলেছেন সিটুর রাজ্য সভাপতি শ্যামল চক্রবর্তী।